SL Uradni list Evropske unije C 330/3

POSLOVNIK

z dne 22. oktobra 2010

Svetovalnega odbora za koordinacijo sistemov socialne varnosti

2010/C 330/03

SVETOVALNI ODBOR ZA KOORDINACIJO SISTEMOV SOCIALNE VARNOSTI, USTANOVLJEN V SKLADU S ČLENOM 75(1) UREDBE (ES) št. 883/2004 EVROPSKEGA PARLAMENTA IN SVETA O KOORDINACIJI SISTEMOV SOCIALNE VARNOSTI, JE –

ob upoštevanju člena 75 Uredbe (ES) št. 883/2004,

da se Svetovalnemu odboru omogoči izpolnjevanje nalog iz člena 75(2) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1) in člena 89(2) Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),

v skladu s pogoji iz tretjega pododstavka člena 75(1) Uredbe (ES) št. 883/2004 –

Z ABSOLUTNO VEČINO ČLANOV SPREJEL NASLEDNJI POSLOVNIK SVETOVALNEGA ODBORA:

Člen 1

Pogostost sej, sklicevanje odbora in osnutek dnevnega reda

1. Svetovalni odbor se sestane najmanj enkrat letno.

2. Predsednik o datumu seje najmanj štiri tedne vnaprej obvesti vsakega člana in nadomestnega člana. Hkrati jim pošlje tudi osnutek dnevnega reda s točkami za razpravo. Če je mogoče, jim obenem izroči tudi kakršne koli pripravljalne dokumente, ki so na voljo.

3. V nujnih primerih lahko predsednik skrajša štiritedensko obdobje iz odstavka 2, vendar o sklicu seje ne obvešča manj kot dva tedna vnaprej.

4. Na pisno prošnjo vsaj tretjine članov Svetovanega odbora, ki so ji priloženi konkretni predlogi glede dnevnega reda za sklic Svetovalnega odbora, predsednik v skladu z odstavkom 2 najpozneje v treh tednih ugodi zahtevi.

5. Osnutek dnevnega reda vključuje zadeve v okviru pristojnosti Svetovalnega odbora,

(a) ki jih predlaga predsednik ali

(b) za katere so bili s strani enega ali več članov predsedniku najpozneje en teden pred datumom, na katerega skliče Svetovalni odbor, predloženi zahtevek za vključitev na dnevni red in ustrezni dokumenti.

Člen 2

Kraj sej

Seje Svetovalnega odbora in delovnih skupin, ustanovljenih v skladu s členom 9, so navadno na sedežu Evropske komisije.

Člen 3

Dnevni red

1. Odbor na začetku seje sprejme dnevni red, ki ga sestavljajo točke osnutka dnevnega reda iz člena 1(5) in katere koli druge točke, ki spadajo v pristojnost Svetovalnega odbora in jih predlaga predsednik ali v skladu z odstavkom 2 eden ali več članov Svetovalnega odbora.

2. Kakršna koli zahteva enega ali več članov Svetovalnega odbora za vključitev točke na dnevni red ali črtanje točke z njega se, kadar koli je mogoče, z obrazložitvijo v pisni obliki pošlje predsedniku vsaj deset dni pred sejo. Predsednik mora o taki zahtevi takoj obvestiti druge člane ali nadomestne člane Svetovalnega odbora.

3. Na seji lahko kateri koli član predlaga vključitev točke na dnevni red naslednje seje. Svetovalni odbor o vključitvi predlagane točke na dnevni red odloča na začetku naslednje seje.

Člen 4

Udeleževanje sej

Poleg predsednika in članov, imenovanih v skladu s prvim pododstavkom člena 75(1) Uredbe (ES) št. 883/2004, se sej Svetovalnega odbora lahko udeležijo:

(a) nadomestni člani, imenovani v skladu z drugim pododstavkom člena 75(1) Uredbe (ES) št. 883/2004;

(b) člani osebja Evropske komisije, ki jih imenuje predsednik;

(c) drugi strokovnjaki s področja koordinacije socialne varnosti, ki jih predsednik povabi k svetovanju Svetovalnemu odboru, vključno s koordinatorji evropskih organizacij socialnih partnerjev.

Člen 5

Posvetovanje odbora

1. Odbor je sklepčen, če je prisotna večina članov ali nadomestnih članov, pri čemer se upošteva člen 7.

2. Seje Svetovalnega odbora niso javne. Ne glede na člen 15 Pogodbe o delovanju Evropske unije in določbe, ki se izvajajo v skladu z navedenim členom, so posvetovanje in dokumenti Svetovalnega odbora zaupni.

Člen 6

Zahtevana večina, sprejemanje mnenj in predlogov ter pisni postopek

1. Ne glede na člen 11 in tretji pododstavek odstavka 3 tega člena Svetovalni odbor odloča z absolutno večino veljavno oddanih glasov. Vzdržanost in prazne glasovnice se upoštevajo kot veljavno oddan glas. Predsednik ne glasuje.

2. Mnenja in predlogi iz člena 75(2)(b) Uredbe (ES) št. 883/2004 se navadno predložijo na seji Svetovalnega odbora.

V njih so navedeni razlogi, na katerih temeljijo.

Razdelitev glasov se navede v vsakem mnenju ali predlogu, ki ga predloži odbor. Mnenju ali predlogu se na zahtevo manjšine priloži tudi pisna izjava z njenimi mnenji.

Mnenja in predlogi se pošljejo Evropski komisiji, Upravni komisiji za koordinacijo sistemov socialne varnosti ter članom in nadomestnim članom Svetovalnega odbora.

3. Svetovalni odbor mnenje ali predlog in druge odločitve sprejme s pisnim postopkom, če je bil tak postopek dogovorjen na predhodni seji Svetovalnega odbora.

V ta namen predsednik članom Svetovalnega odbora pošlje besedilo, ki naj bi ga sprejeli. Članom se zagotovi rok vsaj deset delovnih dni, v katerem lahko izrazijo nasprotovanje predlaganemu besedilu ali se vzdržijo glasovanja. Če se član ne odzove v predpisanem roku, se šteje, da je glasoval pritrdilno.

Predsednik ob izteku dogovorjenega roka člane obvesti o izidu glasovanja. Mnenje ali predlog, ki je dobil absolutno večino glasov članov Svetovalnega odbora, se šteje za sprejetega zadnji dan roka za glasovanje.

Člen 7

Nadomestitev člana z osebo, ki ni njegov nadomestni član

1. Kateri koli član, ki se seje ne more udeležiti in ne more poskrbeti, da ga nadomesti njegov nadomestni član, lahko pooblasti katerega koli drugega člana ali nadomestnega člana iz svoje skupine, da glasuje v njegovem imenu. Člani, ki to storijo, pred sejo pisno obvestijo predsednika.

2. Člani ali nadomestni člani so lahko pooblaščeni le za en glas.

3. Glasovanje po pooblaščencu velja le za sejo, za katero je bil član pooblaščen.

Člen 8

Zapisniki sej

1. Za vsako sejo se napiše zapisnik.

2. Ta zapisnik vključuje:

(a) seznam prisotnih,

(b) povzetek posvetovanja.

3. Svetovalni odbor odobri zapisnik.

4. Zapisnik se Svetovalnemu odboru predloži v odobritev le, če je bil osnutek poslan vsem članom in nadomestnim članom vsaj petnajst dni pred predvidenim datumom seje. Če ta dokument ni bil pravočasno poslan, se njegova odobritev predloži na naslednjo sejo Svetovalnega odbora.

5. Predlogi za spremembe osnutka zapisnika se oddajo v pisni obliki najpozneje na začetku seje, na kateri jih je treba sprejeti.

Člen 9

Delovne skupine

1. Odbor lahko za posebne naloge ustanovi delovne skupine. Če se mu zdi primerno, lahko take delovne skupine razpusti.

2. Člane delovnih skupin imenuje Svetovalni odbor.

Pri izboru predstavnikov sindikatov in organizacij delodajalcev si Svetovalni odbor prizadeva doseči enakovredno zastopanost v delovnih skupinah različnih zadevnih sektorjev.

3. Delovnim skupinam predseduje predsednik Svetovalnega odbora ali oseba, ki jo ta imenuje.

4. Predsednik delovne skupine lahko na lastno pobudo ali na zahtevo enega ali več članov delovne skupine na njene seje povabi strokovnjake.

5. Dokumenti, ki se zahtevajo za posvetovanje delovne skupine, so na voljo vsem članom in nadomestnim članom Svetovalnega odbora.

Člen 10

Sekretariat

1. Sekterariat pod nadzorom predsednika organizira delo Svetovalnega odbora in delovnih skupin ter pomaga pri pripravi osnutkov mnenj in predlogov.

2. Korespondenca, namenjena Svetovalnemu odboru, delovnim skupinam in sekretariatu, se naslovi na temu namenjen e-naslov (empl-ss-advisory-committee@ec.europa.eu) Generalnega direktorata Evropske komisije za zaposlovanje, socialne zadeve in enake možnosti, Sekretariat Svetovalnega odbora za koordinacijo sistemov socialne varnosti.

Člen 11

Začetek veljavnosti in revizija

1. Ta poslovnik začne veljati na dan, ko je sprejet z absolutno večino članov Svetovalnega odbora.

Objavi se v Uradnem listu Evropske unije.

2. O reviziji tega poslovnika odloča Svetovalni odbor z absolutno večino članov.

V Bruslju, 22. oktobra 2010 Predsednik Svetovalnega odbora Jackie MORIN

(1) UL L 200, 7.6.2004, str. 1.

(2) UL L 284, 30.10.2009, str. 1.